Kokstad-verdagte soek ná hy op borgtog vrygelaat isAntony van Rooyen. Foto: SAPD Die Suid-Afrikaanse Polisiediens (SAPD) is op soek na Antony van Rooyen (44) in verband met ŉ beweerde verkragtingsaak. Volgens kapt. Thulani Zwane, ŉ polisiewoordvoerder, het Van Rooyen na bewering ŉ vrou tussen Maart 2002 en Desember 2009 verskeie kere in Kokstad in KwaZulu-Natal verkrag. “Nadat die saak by die polisie aangemeld is, het die seksuelemisdrywe-eenheid in Kokstad die saak ondersoek en hom kort daarna in hegtenis geneem,” het Zwane gesê. Van Rooyen het gevolglik ŉ paar keer in Kokstad se landdros- en streekshof verskyn en is later op borgtog vrygelaat. “Van Rooyen moes weer op 13 Desember 2013 in die hof verskyn, maar hy het gedros en nie sy borgtogvoorwaardes nagekom nie,” het Zwane gesê. “ŉ Lasbrief vir sy inhegtenisname is dadelik uitgereik. Daar word vermoed dat hy in die Mooirivier-omgewing in KwaZulu-Natal se Midlands-gebied is. Hy besoek glo ook gereeld Pietermaritzburg.” Die polisie versoek enigiemand wat weet waar Van Rooyen hom mag bevind om sers. Nobefundisi Manzi by 039 727 6300 of 079 500 0160 te skakel. Mense kan ook Crime Stop by 08600 10111 skakel.